Matriekleerder dalk geskors ná aanranding van onnie(Argieffoto: Unsplash) Die beheerliggaam ŉ skool in Noordwes waar ’n matriekleerder onlangs ’n onderwyser aangerand het, het aanbeveel dat dié leerder geskors word. Elias Malindi, woordvoerder van die provinsiale departement van onderwys, het Vrydag in ’n verklaring gesê dié aanbeveling is Donderdag tydens die betrokke leerder se dissiplinêre verhoor by die Motswedi Secondary School naby Zeerust gemaak. Maroela Media het vroeër berig leerders aan dié skool is verlede week Donderdag byeengeroep om hulle daarvan in kennis te stel dat die skool tydelik sou sluit nadat ŉ onderwyser positief getoets het vir Covid-19. Sommige van die leerders was ongelukkig oor die skool se sluiting, waarna die onderwyser glo beledig en met die kop gestamp is. Volgens Malindi het die beheerliggaam tydens die verhoor die leerder wat die onderwyser met die kop gestamp het, skuldig bevind daaraan dat hy die veiligheid van sy medeleerders en onderwysers in gedrang gebring het. Die leerder is ook daaraan skuldig bevind dat hy die skoolprogram ontwrig en die regte van ander geskend het. Albei van dié aanklagte is ernstige oortredings ingevolge die Skolewet. Volgens Malindi moet die provinsiale departement nou besluit of die leerder geskors moet word of nie. Indien die departementshoof besluit dat die leerder geskors word, het dié vyf dae om appèl aan te teken. Die saak sal dan na die LUR van onderwys verwys word wat ’n besluit sal neem, het Malindi verduidelik.